Herrenes+tale+(Mari)

HERRENES TALE Skål, mine herrer!

Det er dere jeg vil stjele oppmerksomheten til en kort stund, og jeg vil gjerne benytte anledningen til å generalisere litt. Kjære, flotte fyrer, matcho menn, greie gutter, sære stuter, kule karer og trøtte typer! Dere kommer i alle farger og fasonger, og jeg vil gjerne si et par ord til hver og en av dere. Vi kvinner orker egentlig ikke å leve med dere, men vi klarer søren ikke holde fingra fra fatet heller. Så hvorfor er dere så uhyre viktige for oss?

For å få frem mine tanker om dere menn i denne talen på best mulig måte, har jeg valgt å sammenligne dere med nettopp //talen//. Som talen kan dere være korte eller lange, alvorlige eller morsomme eller følelsesmessige eller kjedelige. Taler kan også være meningsløse, provoserende og kompliserte – og det kan jammen dere menn også være! Den største likheten er likevel at dersom man skal gidde å høre etter, må både talen og mannen ha noe interessant å komme med.

Som med talen er det ikke lengden det kommer an på, men selve opplevelsen. Det viktigste – uansett lengde – er man får en introduksjon/innledning som skaper nysgjerrighet, og en avslutning som skaper velvilje og god stemning. Nybegynnere er ofte nervøse, og da kan det gå altfor fort! Det er fare for at det tar lang tid før man tør å prøve igjen dersom første gangen går skikkelig dårlig. Likevel bør det ikke vare med enn 30 minutter – da bør man i alle fall være ekstremt kreativ og begavet!

Vi kvinner er jo kjent for å ha mye på hjertet, og har derfor også sterke og klare meninger om hvordan drømmemannen skal være. Han skal selvfølgelig ha litt av alt! Drømmemannen er like jordnær som Jonas Gahr Støre, like morsom og kreativ som Robert Stoltenberg, og like eventyrlysten som Lars Monsen. Ikke skjønner jeg hva dere gubber snakker om når dere mener vi kvinner er kravstore?

Like naturlig som at en binne vokter over bjørneungen sin, er det naturlig for oss damer å passe litt ekstra godt på dere gutter. Det er en kjent sak at dere ikke er like gode på effektivitet, planlegging og struktur som oss – så da kan det jo hende dere oppfatter oss som bittebittelitt masete en sjelden gang i blandt. Det er da dere må huske at vi bare vil deres eget beste.

Uansett lengde, form og struktur – dere menn utfyller oss kvinner der vi kommer til kort. Selv om dere menn har skapt mang en regnværsdag for oss, er dere heldigvis også utgangspunktet for våre skyfrie dager. Dere menn er tross alt greie å ha noen ganger! Ting som har med tunge løft, kranglete hermetikk og tekniske dupeditter å gjøre, har dere generelt mer peiling på enn vi damene. Det er egenskaper vi utnytter med stor glede! Kanskje er det derfor vi ikke kan leve uten dere?

Skål, mine herrer!